b'\n_START_ARTICLE_\nScreen Actors Guild Award\n_START_PARAGRAPH_\nScreen Actors Guild Award (\xc2\xabFilmskuespillernes fagforeningspris\xc2\xbb, forkortet SAG award) er en amerikansk film- og TV-pris. Prisen omtales gjerne som \xc2\xabSAG-award\xc2\xbb. Det er Screen Actors Guild (SAG) som deler ut prisen p\xc3\xa5 vegne av medlemmene._NEWLINE_Statuetten som blir gitt, representert av en naken mann som holder dramaets tradisjonelle symboler for komedie og tragedie, er kalt for \xc2\xabskuespilleren\xc2\xbb. Den er ca 40 cm h\xc3\xb8y, st\xc3\xb8pt i solid bronse og produsert av et st\xc3\xb8peri i Burbank i California._NEWLINE_Siden prisen ble opprettet i 1995 har den v\xc3\xa6rt en av de viktigste hendelsene i Hollywood. Nominasjoner til prisene kommer fra 4200 tilfeldig utvalgte medlemmer av foreningen. Alle med fullt medlemskap (120.000 medlemmer per 2007) kan stemme p\xc3\xa5 kandidatene. I flere \xc3\xa5r har prisutdelingen blitt sendt p\xc3\xa5 den amerikanske TV-stasjonen TNT, men sendes n\xc3\xa5 p\xc3\xa5 TBS.'